**ЗВАРОТАК**

Зваротак – гэта слова, або спалучэнне слоў, якія абазначаюць таго, да каго звяртаюцца з мовай.*Зашумі ты,* ***лес****, па-вясноваму!*

Зваротак можа быць неразвіты (не мае пры сабе залежных слоў) і развіты (мае пры сабе залежныя словы): *Гуляйце, вейце,* ***снежныя вятры****,ад ранняй да вячэрняй зары!*

Зваротак на пісьме з 2-х бакоў аддзяляецца коскамі, а ў вусныя маўленні – паўзамі. Калі ж зваротак суправаджаецца ўзмоцненай інтанацыяй, то пасля яго ставіцца клічнік (нават, калі стаіць у пачатку сказа) (***Шаноўныя сябры!*** *Любіце кнігу, яна навучыць вас разумець жыццё, яна дасць вам розум і сілу*).

З а ў в а г а !

1. Выклічнікі, што стаяць пры зваротках, аддзяляюцца ад іх коскамі: **Эх**, *луг шырокі! Як жывы ты, праменнем сонейка заліты…*

Для даведкі: Выклічнік – часціна мовы, якія выражае пачуцці, эмоцыі і валявыя пабуджэнні, але не называе іх (Ах, о, ай, эй, эх, ух, цыц і г. д.).

1. Калі перад звароткам стаіць выклічнік і займеннік ***ты*** або ***вы***, які з’яўляецца дзейнікам, то выдзяляецца коскамі толькі зваротак: *Ой ты,* ***маё сонца****, як жа свеціш ясна!*

У гутарковай мове гэтыя займеннікі могуць выступаць і ў ролі звароткаў. У такіх выпадках яны выдзяляюцца коскамі: *Эй,* ***ты****, падыдзі сюды!*

1. Часціца ***о*** ад зваротка коскай не аддзяляецца: ***О Нёман, о бацька мой Нёман****,як сонца, як дзень дарагі!*

**Памятайце!**

Выбар пэўнай формы зваротка амаль заўсёды прама ці ўскосна адлюстроўвае адносіны да суразмоўцы, абумоўленыя самымі рознымі фактарамі, пачынаючы ад адносін (узроставых ці сацыяльных), якія звязваюць суразмоўцаў, і заканчваючы асабістымі адносінамі паміж імі, эмацыянальным станам суразмоўцы, узроўнем яго этычнай культуры.

**Заданне.**

***Прачытайце сказы, захоўваючы (дзе трэба) клічную інтанацыю. Выдзяліце звароткі з дапамогай знакаў прыпынку. Растлумачце пастаноўку знакаў прыпынку.***

***Складзіце сказы са звароткамі, якія адносіліся б да тэмы заняткаў.***

О лес густы о лес хваёвы! Зачарован я тваім жыццём. -- О лес густы, о лес хваёвы! Зачарован я тваім жыццём.

Сцяной высокай падымайся бор. -- Сцяной высокай падымайся, бор.

Ой дзяўчаткі бяжыце сюды! -- Ой, дзяўчаткі, бяжыце сюды!

Ах валошка валошкасястрыца рамонка Зноў вы побач на ўцеху душы зацвілі. -- Ах, валошка, валошка, сястрыца рамонка! Зноў вы побач на ўцеху душы зацвілі.

О мора люблю я тваё сваволле, люблю тваю буру і ціхую гладзь! -- О мора, люблю я тваё сваволле, люблю тваю буру і ціхую гладзь!

Не шуміце клёны маладыя ў цяністым парку над ракой. -- Не шуміце, клёны маладыя, у цяністым парку над ракой.

Забудзь трывогу вечную сваю, прыляж мая натомленая мама, як некалі ты мне, табе спяю. -- Забудзь трывогу вечную сваю, прыляж, мая натомленая мама, як некалі ты мне, табе спяю.

Бубны Бубны Грукачыце бубны Расступайцеся дзяўчаты расступайцеся дзяды! -- Бубны! Бубны! Грукачыце, бубны! Расступайцеся, дзяўчаты, расступайцеся, дзяды!

Ой вы гусі паняслі вы за сабою лета! -- Ой вы, гусі, паняслі вы за сабою лета!

Зямля-карміцелька Яшчэ далёкія продкі прыкмецілі, пакінулі нам у неўміручую спадчыну сваё адкрыццё: «Пад сонцам няма нічога мілейшага за цябе». -- Зямля-карміцелька! Яшчэ далёкія продкі прыкмецілі, пакінулі нам у неўміручую спадчыну сваё адкрыццё: «Пад сонцам няма нічога мілейшага за цябе».

Бярозка мая белакрылая Якая ж ты сонейка мілая, спускаеш пушыстыя вецці і сінімі іскрамі свеціш. -- Бярозка мая белакрылая! Якая ж ты, сонейка, мілая, спускаеш пушыстыя вецці і сінімі іскрамі свеціш.

Расціце малыя радзіму любіце, сардэчна шануйце руплівых бацькоў. -- Расціце, малыя, радзіму любіце, сардэчна шануйце руплівых бацькоў.

Адкажы мне вербачка мілая чаму ты ўсё смуцішся, журышся, пахілая? -- Адкажы мне, вербачка мілая, чаму ты ўсё смуцішся, журышся, пахілая?

*Паводле падручніка па беларускай мове (З. І. Бадзевіч, І. М. Саматыя)*